TTCL พุ่งแรงกว่า 5% หลังลงนามขยายกำลังผลิตโรงไฟฟ้า “Ahlone” กับเมียนมาร์ เป็น 356MW
TTCL พุ่งแรงกว่า 5% หลังลงนามใน NPT ขยายกำลังผลิตโรงไฟฟ้า Ahlone กับเมียนมาร์ เพิ่มเป็น 356MW มูลค่า 1.12 หมื่นลบ. ล่าสุด ณ เวลา 10.28 น. อยู่ที่ 21.20 บาท บวก 1.10 บาท หรือ 5.47% สูงสุดที่ 21.50 บาท ต่ำสุดที่ 20.70 บาท ด้วยมูลค่าซื้อขาย 578.35 ล้านบาท
31 ม.ค. 2561

ผู้สื่อข่าวรายงาน ราคาหุ้น บริษัท ทีทีซีแอล จำกัด (มหาชน) หรือ TTCL ล่าสุด ณ เวลา 10.28 น. อยู่ที่ 21.20 บาท บวก 1.10 บาท หรือ 5.47% สูงสุดที่ 21.50 บาท ต่ำสุดที่ 20.70 บาท ด้วยมูลค่าซื้อขาย 578.35 ล้านบาท

ทั้งนี้ ราคาหุ้น TTCL ปรับตัวเพิ่มขึ้นแรง หลังบริษัทได้ร่วมลงนามในหนังสือเพื่อดำเนินการขยายกำลังการผลิตไฟฟ้า (Notice To Proceed – NTP) กับกระทรวงพลังงานไฟฟ้าและพลังงานสาธารณรัฐแห่งสหภาพเมียนมาร์ ในการขยายกำลังการผลิตไฟฟ้าของโครงการ Ahlone เพิ่มเป็น 356 MW
โดย TTCL แจ้งผ่านตลาดหลักทรัพย์ฯ ว่าเมื่อวานนี้ (30 ม.ค.) บริษัทได้ร่วมลงนามในหนังสือเพื่อดำเนินการขยายกำลังการผลิตไฟฟ้า (Notice To Proceed – NTP) กับกระทรวงพลังงานไฟฟ้าและพลังงานสาธารณรัฐแห่งสหภาพเมียนมาร์ ในการขยายกำลังการผลิตไฟฟ้าของโครงการ Ahlone เพื่อให้สอดคล้องกับความต้องการใช้ไฟฟ้าเป็นกรณีเร่งด่วน
โดยโครงการขยายกำลังการผลิตโรงไฟฟ้า Ahlone มีกำลังผลิตส่วนเพิ่มเป็นโรงไฟฟ้าขนาด 356 MW ประกอบด้วย Gas Turbine ขนาด 117 MW จำนวน 2 เครื่อง และ Steam Turbine Generator ขนาด 122 MW จำนวน 1 เครื่อง มูลค่าโครงการ 350 ล้านเหรียญสหรัฐ หรือราว 1.12 หมื่นล้านบาท โดยตั้งอยู่ในสถานีโรงไฟฟ้า Ahlone เขตย่างกุ้ง ของเมียนมา
ทั้งนี้โครงการดังกล่าวจะใช้ก๊าซธรรมชาติเหลว (LNG) นำเข้าเป็นเชื้อเพลิง โดยมีขนาดที่เก็บรักษาและแปรสภาพก๊าซฯ 36,000 ลูกบาศก์เมตร (ลบ.ม.) มีสายส่ง ระยะทางยาวประมาณ 22.5 กิโลเมตร และมีท่อส่งก๊าซฯ ระยะทางยาวประมาณ 16 กิโลเมตร โดยมี Electric Power Generation Enterprise (EPGE) เป็นผู้รับซื้อไฟฟ้า ในลักษณะสัมปทาน Build-Operate-Transfer (BOT) อายุสัมปทาน 30 ปี กำหนดวันเริ่มผลิตเชิงพาณิชย์ (COD) ภายใน 28 เดือนนับจากวันที่ลงนามใน NTP
สำหรับขั้นตอนต่อไปบริษัท จะต้องดำเนินการจัดทำรายงานการศึกษาความเป็นไปได้ และประเมินผลกระทบด้านสิ่งแวดล้อมและสังคม ,สัญญาซื้อขายไฟฟ้า และจัดทำข้อเสนอแก่ Myanmar Investment Commission ภายในระยะเวลา 6 เดือน นับจากวันที่ลงนามใน NTP ให้เสร็จสิ้น